รัฐบาลไทย-ข่าวทำเนียบรัฐบาล-สธ.วางแนวทางดูแลแพทย์ชดใช้ทุนทั้งความเป็นอยู่และทักษะการปฏิบัติงาน ชี้หลังจบฝึกเพิ่มพูนทักษะจะเติมเต็มแพทย์รพ.ชุมชนได้มากกว่าร้อยละ 90
วันศุกร์ที่ 2 มิถุนายน 2566
สธ.วางแนวทางดูแลแพทย์ชดใช้ทุนทั้งความเป็นอยู่และทักษะการปฏิบัติงาน ชี้หลังจบฝึกเพิ่มพูนทักษะจะเติมเต็มแพทย์รพ.ชุมชนได้มากกว่าร้อยละ 90
รองปลัดกระทรวงสาธารณสุข เผย ดูแลแพทย์ชดใช้ทุนที่ไปปฏิบัติงานในโรงพยาบาลทั่วประเทศทั้งด้านความเป็นอยู่ และการฝึกเพิ่มพูนทักษะความชํานาญ ส่วนการจัดสรรโควตามีคณะกรรมการกลั่นกรองตามลําดับ ใช้ข้อมูลหลายส่วนประกอบกัน
รองปลัดกระทรวงสาธารณสุข เผย ดูแลแพทย์ชดใช้ทุนที่ไปปฏิบัติงานในโรงพยาบาลทั่วประเทศทั้งด้านความเป็นอยู่ และการฝึกเพิ่มพูนทักษะความชํานาญ ส่วนการจัดสรรโควตามีคณะกรรมการกลั่นกรองตามลําดับ ใช้ข้อมูลหลายส่วนประกอบกัน ซึ่งเมื่อรวมแพทย์โครงการที่กระทรวงสาธารณสุขร่วมผลิต และแพทย์ใช้ทุนโครงการทั่วไป ที่ผลิตโดยสถาบันแพทยศาสตร์ (กสพท.) หลังจบการฝึกเพิ่มพูนทักษะ จะเติมเต็มความขาดแคลนแพทย์ของโรงพยาบาลชุมชนได้มากกว่าร้อยละ 90
วันนี้ (2 มิถุนายน 2566) นายแพทย์ทวีศิลป์ วิษณุโยธิน รองปลัดกระทรวงสาธารณสุข เปิดเผยว่า ได้รับมอบหมายจาก นายแพทย์โอภาส การย์กวินพงศ์ ปลัดกระทรวงสาธารณสุข ให้เป็นประธานการประชุมวางแนวทางดูแลการเพิ่มพูนทักษะแพทย์ผู้ทําสัญญาชดใช้ทุนรัฐบาล ที่ไปปฏิบัติงานในเขตสุขภาพต่างๆ ของกระทรวงสาธารณสุข ร่วมกับหน่วยงานที่เกี่ยวข้อง และโรงพยาบาลที่เป็นสถาบันฝึกอบรมเพิ่มพูนทักษะ 116 แห่ง ซึ่งกระจายอยู่ทุกเขตสุขภาพ เพื่อให้แพทย์ที่ไปปฏิบัติงานชดใช้ทุนในพื้นที่ได้มีโอกาสเพิ่มพูนประสบการณ์ในการดูแลผู้ป่วยที่หลากหลาย รวมถึงได้รับการถ่ายทอดทักษะความชํานาญจากแพทย์รุ่นพี่ที่ประจําอยู่ในโรงพยาบาลต่างๆ โดยให้กําชับทุกแห่งให้ความสําคัญ 2 ส่วน คือ 1) ความเป็นอยู่ ให้ดูแลทั้งเรื่องที่พัก สิ่งอํานวยความสะดวก 2) การเพิ่มพูนทักษะ ต้องจัดการเรียนการสอน ภายใต้การดูแลของแพทย์ประจําโรงพยาบาลตามแนวทางที่แพทยสภากําหนด จัดแพทย์ประจําดูแลควบคู่ทุกเวร โดยเฉพาะการปฏิบัติงานที่ห้องฉุกเฉิน ทั้งนี้ จะมีการส่งข้อมูลข้อดีข้อเสียที่ได้รับมาเพื่อสะท้อนให้ผู้อํานวยการโรงพยาบาลได้รับทราบด้วย
นายแพทย์ทวีศิลป์กล่าวต่อว่า สําหรับแพทย์ที่จะไปปฏิบัติงานชดใช้ทุนส่วนของกระทรวงสาธารณสุขมี 2 กลุ่ม คือ 1) กลุ่มแพทย์โครงการที่กระทรวงสาธารณสุขร่วมผลิต รวมถึงแพทย์พี่เลี้ยงและแพทย์หลักสูตรเวชศาสตร์ครอบครัว ซึ่งกระจายโควตาไว้ในแต่ละเขตสุขภาพแล้ว และ 2) กลุ่มแพทย์ใช้ทุนโครงการทั่วไปที่ผลิตโดยสถาบันแพทยศาสตร์ (กสพท.) ซึ่งจะมีการจับสลากเลือกพื้นที่ เพื่อเติมโควตาที่ยังว่างในแต่ละเขตสุขภาพ โดยการคิดโควตาแพทย์ใช้ทุนจะมีคณะกรรมการกลั่นกรองตามลําดับชั้น และใช้ข้อมูลหลายส่วนประกอบกันทั้งข้อมูลแพทย์ของโรงพยาบาลชุมชนที่ยังขาดแคลน ข้อมูลการจัดสรรแพทย์ย้อนหลัง 5 ปี จํานวนแพทย์ที่คงอยู่ในโรงพยาบาลชุมชน จํานวนแพทย์ที่สําเร็จการศึกษาในปีนั้น และนํามาเกลี่ยการจัดสรรให้เหมาะสม โดยในปี 2566 ได้รับจัดสรรแพทย์ใช้ทุนปี 1 จํานวน 2,014 คน ขณะที่โรงพยาบาล 116 แห่ง สามารถฝึกอบรมเพิ่มพูนทักษะได้ 3,157 คน เขตสุขภาพที่มีศักยภาพการฝึกอบรมแพทย์เพิ่มพูนทักษะค่อนข้างสูง จึงมีการจัดสรรแพทย์นอกสังกัดฝากฝึก เพื่อช่วยแก้ไขปัญหาทางหนึ่ง นอกจากนั้น โรงพยาบาลศูนย์หรือโรงพยาบาลทั่วไปบางแห่งที่มีภาระงานมาก เขตสุขภาพยังมีวิธีการบริหารจัดการ เช่น จัดให้แพทย์ใช้ทุนปี 2 และ 3 มาช่วยปฏิบัติงานในโรงพยาบาล โดยจัดให้ระยะเวลาการปฏิบัติงานในโรงพยาบาลชุมชนน้อยลง ทําให้มีจํานวนแพทย์ปฏิบัติงานในสถาบันเพิ่มพูนทักษะเพิ่มขึ้น
ในปีนี้ บางเขตสุขภาพได้รับจัดสรรแพทย์ลดลง ซึ่งหากดูข้อมูลย้อนหลังจะพบว่าเป็นเขตสุขภาพที่เคยได้มากมาก่อน อย่างไรก็ตาม การจัดสรรแพทย์ของปีนี้ยังไม่เสร็จสิ้นกระบวนการ โดยรอบปกติที่จัดสรรไปแล้ว ประกอบด้วยแพทย์ทั่วไปจับสลาก 685 คน แพทย์โครงการผลิตแพทย์เพิ่ม 885 คน แพทย์หลักสูตรเวชศาสตร์ครอบครัว 119 คน แพทย์พี่เลี้ยง 166 คน แพทย์สังกัดกรมฯ 6 คน ข้าราชการลาศึกษา 19 คน แพทย์สังกัดคณะแพทยศาสตร์ ฝากฝึก (แพทย์นอกสังกัดฝากฝึก) 134 คน และยังมีแพทย์ที่อยู่ระหว่างการบรรจุรอบพิเศษ เมื่อมีคุณสมบัติครบถ้วน ซึ่งเมื่อรวมแพทย์ทั้งหมดที่จะจบการฝึกอบรมเพิ่มพูนทักษะในปีที่ 1 แล้ว จะสามารถเติมเต็มความขาดแคลนแพทย์ของโรงพยาบาลชุมชนได้มากกว่าร้อยละ 90 นายแพทย์ทวีศิลป์กล่าวในตอนท้าย
************************************ 2 มิถุนายน 2566